TOP บวกยาว 4 วันพุ่งเกือบ 10% โบรกฯเชียร์ “ซื้อ” มองผลงานครึ่งหลังปี 62 ฟื้นตัวแกร่ง
TOP บวกยาว 4 วันพุ่งเกือบ 10% โบรกฯเชียร์ "ซื้อ" มองผลงานครึ่งหลังปี 62 ฟื้นตัวแกร่ง โดย ณ เวลา 11.17 น. อยู่ที่ระดับ 72.75 บาท บวก 1.75 บาท หรือ 2.46% สูงสุดที่ระดับ 73 บาท ต่ำสุดที่ระดับ 71.75 บาท ด้วยมูลค่าการซื้อขาย 1.3 พันล้านบาท
TOP บวกยาว 4 วันพุ่งเกือบ 10% โบรกฯเชียร์ "ซื้อ" มองผลงานครึ่งหลังปี 62 ฟื้นตัวแกร่ง
12 ก.ค. 2562

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ณ เวลา 11.17 น. อยู่ที่ระดับ 72.75 บาท บวก 1.75 บาท หรือ 2.46% สูงสุดที่ระดับ 73 บาท ต่ำสุดที่ระดับ 71.75 บาท ด้วยมูลค่าการซื้อขาย 1.3 พันล้านบาท โดยราคาหุ้นปรับตัวเพิ่มขึ้นต่อเนื่อง 4 วัน นับตั้งแต่ราคาหุ้นปิดที่ระดับ 66.25 บาท เมื่อวันที่ 8 ก.ค. 62 คิดเป็นการปรับตัวขึ้นมา 9.81%

ด้านนักวิเคราะห์ บล.กสิกรไทย ระบุในบทวิเคราะห์ฯแนะ “ซื้อ” หุ้น TOP พร้อมประเมินว่ากำไรจะฟื้นตัวขึ้นในครึ่งหลังของปี 2562 พร้อมกับค่าการกลั่น (GRM) และอัตราการดำเนินงานในโรงกลั่นและโรงอะโรเมติกส์ที่ปรับสูงขึ้น หลังจากสิ้นสุดการซ่อมบำรุง
นอกจากนี้ เชื่อว่า TOP จะเป็นบริษัทฯ ที่ได้ประโยชน์มากที่สุดในกลุ่มพลังงานไทยจากกฎเกณฑ์ข้อจำกัดปริมาณกำมะถันใหม่ขององค์การทางทะเลระหว่างประเทศ (IMO) ขณะที่โครงการพลังงานสะอาด (CFP) จะช่วยกระตุ้นอัตรากำไรในระยะยาวของบริษัทขึ้น ดังนั้นค่าพรีเมี่ยมจึงสมเหตุสมผล ปัจจุบันมูลค่าซื้อขายอยู่ที่ PBV 1.1 เท่าสำหรับปี 2562 เทียบค่าเฉลี่ยของกลุ่มที่ 1.0 เท่า